SKRIFTLIG FORESPØRGSEL E-0649/01

af Raffaele Costa (PPE-DE) til Kommissionen

(6. marts 2001)

Om: Opførelse af kraftvarmeværk og forbrændingsanlæg for giftigt, skadeligt og farligt affald

Virksomheden Sir Industriale, som indgår i Edison-gruppen, har offentliggjort et projekt for et tidligere industrianlæg i Casei Gerola i nærheden af Alessandria, som vil blive ombygget til kraftvarmeværk og opsamlingsanlæg for giftigt, skadeligt og farligt affald.

Mere præcist er det planen at opføre et kombineret kraftvarmeproduktionsanlæg med kombineret cyklus baseret på naturgas og beslægtede råstoffer (eller til produktion af kemiske biprodukter, syntetiske gasarter og organiske karbonsyrer).

Borgerne protesterer, fordi planerne er blevet offentliggjort i sidste øjeblik kort tid inden udløbet af den lovfastsatte høringsfrist med henblik på behandling af eventuelle indvendinger, selv om Casei kommune har kendt til projektet i adskillige måneder. Desuden fremgår det, at ombygningen af det eksisterende anlægs indre allerede er påbegyndt for længe siden.

Kan Kommissionen oplyse, hvordan Europa vil reagere på den sene offentliggørelse af disse planer for borgerne i Casei?

Har Kommissionen desuden foreslået eller vil den foreslå retslige foranstaltninger til forsvar for og beskyttelse af borgernes sundhed, som i stadig højere grad trues af gamle og nye forureningsformer?

Svar afgivet på Kommissionens vegne af Margot Wallström

(29. maj 2001)

I henhold til artikel 2 i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), skal medlemsstaterne træffe de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne virkning, inden der gives tilladelse hertil. De projekter, der er omfattet af denne bestemmelse, er nærmere specificeret i direktivets bilag.

I direktivets artikel 4 hedder det, at projekter, som er opført i bilag I, skal vurderes i henhold til artikel 5 til 10. For projekter, der er opført i bilag II, skal medlemsstaterne på grundlag af (a) en undersøgelse i hvert enkelt tilfælde eller (b) grænseværdier eller kriterier, der er fastsat af medlemsstaterne, afgøre, om et givet projekt skal vurderes i henhold til artikel 5 til 10.

I artikel 6, stk. 2, hedder det: Medlemsstaterne sørger for, at enhver anmodning om tilladelse såvel som de oplysninger, der er indhentet i henhold til artikel 5, stilles til rådighed for offentligheden så betids, at de berørte dele af offentligheden får lejlighed til at udtale sig, før der gives tilladelse til projektet.

På grundlag af de oplysninger, det ærede medlem er fremkommet med, kan de anlægsarbejder, der henvises til, nemlig et projekt til ombygning af et tidligere industrianlæg til et behandlingsanlæg for farligt affald og et elværk, henhøre under Rådets direktiv 85/337/EØF med ændringer. Det kunne henhøre under en af de klasser, der er opført i direktivets bilag I (klasse 2: Konventionelle kraftværker og andre fyringsanlæg med en termisk ydelse på mindst 300 mW eller klasse 10: Anlæg til bortskaffelse af farligt affald ved forbrænding, kemisk behandling (som defineret i bilag IIA til Rådets direktiv 75/442/EØF under afsnit D9 om ikke-farligt affald med en kapacitet på over 100 tons i døgnet,) eller under en af klasserne i direktivets bilag II (klasse 11b: Anlæg til bortskaffelse af affald - projekter, som ikke er omfattet af bilag I, eller klasse 3 a: Industrianlæg til fremstilling af elektricitet - projekter, som ikke er omfattet af bilag I).

Eftersom Kommissionen intet kender til den situation, det ærede medlem har beskrevet, vil den tage skridt til at indhente nærmere oplysninger herom og sikre, at fællesskabsretten overholdes.

(1) EFT L 175 af 5.7.1985.

(2) EFT L 73 af 14.3.1997.